NÁRODNÁ RADA SLOVENSKEJ REPUBLIKY

V. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

K číslu : 2517/2010

**96a**

# S p o l o č n á s p r á v a

**Výboru Národnej rady Slovenskej republiky pre financie a rozpočet, Ústavnoprávneho výboru Národnej rady Slovenskej republiky, Výboru Národnej rady Slovenskej republiky pre hospodárstvo, výstavbu a dopravu a Výboru Národnej rady Slovenskej republiky pre pôdohospodárstvo a životné prostredie o výsledku prerokovania vládneho návrhu zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja v znení neskorších predpisov a ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov (tlač 96) v druhom čítaní (podľa § 78 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie a rozpočet, ako gestorský výbor, podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

**I.**

Národná rada Slovenskej republiky uznesením č. 92 z 13. októbra 2010 pridelilavládny návrh zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja v znení neskorších predpisov a ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov (tlač 96) týmto výborom Národnej rady Slovenskej republiky :

* Výboru Národnej rady Slovenskej republiky pre financie a rozpočet
* Ústavnoprávnemu výboru Národnej rady Slovenskej republiky
* Výboru Národnej rady Slovenskej republiky pre hospodárstvo, výstavbu a dopravu
* Výboru Národnej rady Slovenskej republiky pre pôdohospodárstvo a životné prostredie

Uvedené výbory prerokovali predmetný vládny návrh zákona v stanovenom termíne.

**II.**

Gestorský výbor nedostal do začatia rokovania o vládnom návrhu zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja v znení neskorších predpisov a ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov (tlač 96) stanoviská poslancov Národnej rady Slovenskej republiky podané v súlade s § 75 ods. 2 zákona NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

K predmetnému vládnemu návrhu zákona zaujali výbory Národnej rady Slovenskej republiky tieto stanoviská:

1. Odporúčanie pre Národnú radu Slovenskej republiky návrh **schváliť**

**s pozmeňujúcimi a doplňujúcimi návrhmi**

* Výbor Národnej rady Slovenskej republiky pre financie a rozpočet (uzn. č. 60 zo dňa 18. novembra 2010)

- Ústavnoprávny výbor Národnej rady Slovenskej republiky (uzn. č. 77 zo dňa 15.

 novembra 2010)

* Výbor Národnej rady Slovenskej republiky pre hospodárstvo, výstavbu a dopravu (uzn. č. 64 zo dňa 18. novembra 2010)
1. Výbor Národnej rady Slovenskej republiky pre pôdohospodárstvo a životné prostredie **neprijal** platné uznesenie, nakoľko návrh uznesenia nezískal podporu potrebnej nadpolovičnej väčšiny prítomných poslancov v súlade s § 52 ods. 4 zákona NR SR č. 350/1996 Z. z. o rokovacom poriadku v znení neskorších predpisov a čl. 84 ods. 2 Ústavy SR v znení neskorších predpisov (celkový počet 13 poslancov, prítomných 9, za návrh hlasovali 2 poslanci, 4 poslanci boli proti a 3 sa zdržali hlasovania)

**IV.**

Z uznesení výborov Národnej rady Slovenskej republiky uvedených pod bodom III. tejto správy vyplynuli tieto pozmeňujúce a doplňujúce návrhy :

1. **K čl. I bod 1**

 V § 2 ods. 1 písm. b) sa slovo “Guadalope” nahrádza slovom “Guadalupe” a slovo

 “Guayana” sa nahrádza slovom “Guyana“.

 Ide o gramatickú opravu oficiálnych názvov uvádzaného územia a štátu.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR pre hospodárstvo, výstavbu a dopravu**

 **Gestorský výbor odporúča schváliť.**

1. **K čl. I bod 1**

V poznámke pod čiarou k odkazu 1a) sa v obidvoch vetách na konci pripájajú slová “v platnom znení (Ú. v. EÚ C 83, 30.3.2010)”.

Ide o zohľadnenie viacerých oficiálnych opráv znenia zmlúv a o doplnenie miesta uverejnenia citovaných zmlúv jednotným spôsobom.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR pre hospodárstvo, výstavbu a dopravu**

**Gestorský výbor odporúča schváliť.**

1. **K čl. II. bod 4**

V čl. II bod 4 v §14a) odsek 3 tretia veta a nový text znie:

„Na účely Prílohy č. 1. bioetanolová zložka môže byť vo forme bioetyltercbutyléteru alebo zmesi bioetyltercbutyléteru a bioetanolu, pričom zmes musí obsahovať minimálny podiel bioetyltercbutyléteru podľa prílohy č. 1“

Zavedením bioetanolovej zložky ako referenčnej hodnoty posúdenia percentuálneho obsahu biopalív (resp. v iných štátoch územia EU nazývané „biogénny podiel“, resp. „bioetanolový ekvivalent“) je umožnené pridávať do konvenčných palív rôzne druhy biopalív v objeme, ktorý A)musí zodpovedať iným relevantným predpisom, napr. Vyhláške 362/2010 ktorou sa ustanovujú požiadavky na kvalitu palív a vedenie prevádzkovej evidencie o palivách, B)umožňuje optimálne využitie zdrojov biopalív, možností a technológií, C) umožňuje Slovensku začleniť sa na trh motorových palív EU bez obmedzenia. Návrh plne zohľadňuje aj sektorové ciele a trajektórie v oblasti energie z obnoviteľných zdrojov. Pôvodná tabuľka č. 2 mala obmedzujúci vplyv na podnikanie v rámci zóny strednej Európy, kde pre slovenský trh by boli predpísané zložitejšie a obmedzujúcejšie kritériá ako inde.

**Výbor NR SR pre financie a rozpočet**

**Gestorský výbor odporúča neschváliť.**

#### K čl. II. bod 10

#### V čl. II. bod 10 príloha č. 1 sa v tabuľke č. 2 vypúšťa tretí riadok a nová tabuľka č. 2 znie :

**„Tabuľka č. 2: minimálny objem biopaliva v motorovom benzíne kódu kombinovanej nomenklatúry 2710 19 41, 2710 19 45 a 2710 19 49“**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|   | 2011 | 2012 | 2013 | 2014 | 2015 | 2016 | 2017 | 2018 | 2019 | 2020 |
| Bioetanolová zložka | 3,1% | 3,2% | 3,3% | 4,1% | 4,5% | 4,6% | 4,7% | 5,9% | 6,2% | 7,0% |
| Minimálny podiel bioetyltercbutyléteru | 3% | 3% | 3% | 3% | 3% | 3% | 3% | 3% | 3% | 3% |
| - z toho objem bioetanolovej zložky (0,47\*objem bioetyltercbutyléteru) | 1,41% | 1,41% | 1,41% | 1,41% | 1,41% | 1,41% | 1,41% | 1,41% | 1,41% | 1,41% |

Zavedením bioetanolovej zložky ako referenčnej hodnoty posúdenia percentuálneho obsahu biopalív (resp. v iných štátoch územia EU nazývané „biogénny podiel“, resp. „bioetanolový ekvivalent“) je umožnené pridávať do konvenčných palív rôzne druhy biopalív v objeme, ktorý A)musí zodpovedať iným relevantným predpisom, napr. Vyhláške 362/2010 ktorou sa ustanovujú požiadavky na kvalitu palív a vedenie prevádzkovej evidencie o palivách, B)umožňuje optimálne využitie zdrojov biopalív, možností a technológií, C) umožňuje Slovensku začleniť sa na trh motorových palív EU bez obmedzenia. Návrh plne zohľadňuje aj sektorové ciele a trajektórie v oblasti energie z obnoviteľných zdrojov. Pôvodná tabuľka č. 2 mala obmedzujúci vplyv na podnikanie v rámci zóny strednej Európy, kde pre slovenský trh by boli predpísané zložitejšie a obmedzujúcejšie kritériá ako inde.

**Výbor NR SR pre financie a rozpočet**

**Gestorský výbor odporúča schváliť.**

Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. 1, 2, 4 hlasovať spoločne s návrhom gestorského výboru **schváliť**.

O bode spoločnej správy č. 3 hlasovať s návrhom gestorského výboru **neschváliť**.

**V.**

Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja v znení neskorších predpisov a ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov (tlač 96) vyjadrených v uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

 **odporúča Národnej rade Slovenskej republiky**

 vládny návrh zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja v znení neskorších predpisov a ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov (tlač 96) **schváliť s pozmeňujúcimi a doplňujúcimi návrhmi.**

Predmetná správa výborov Národnej rady Slovenskej republiky o vládnom návrhu zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja v znení neskorších predpisov a ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov (tlač 96a) bola schválená uznesením gestorského výboru č. 105 z  26. novembra 2010. Výbor určil poslanca **Ivana Štefanca** za spoločného spravodajcu výborov.

Súčasne ho poveril

1. predniesť spoločnú správu výborov na schôdzi Národnej rady Slovenskej republiky

1. navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynuli z rozpravy (§ 83 ods. 2, § 84 ods. 2 a § 86 zákona č. 350/1996 Z. z.).

Bratislava 26. novembra 2010

**Jozef K o l l á r, v. r.**

**predseda**

 **Výboru NR SR pre financie a rozpočet**